CELEX: 32020R0778
Language: el
Date: 2020-06-12 00:00:00
Title: Εκτελεστικός κανονισμός (ΕΕ) 2020/778 της Επιτροπής της 12ης Ιουνίου 2020 για την τροποποίηση του εκτελεστικού κανονισμού (ΕΕ) 2019/773 όσον αφορά τις ημερομηνίες εφαρμογής μετά την παράταση της προθεσμίας μεταφοράς στο εθνικό δίκαιο της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

15.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/778 ΤΗΣ ΕΠΙΤΡΟΠΗΣ
         της 12ης Ιουνίου 2020
         για την τροποποίηση του εκτελεστικού κανονισμού (ΕΕ) 2019/773 όσον αφορά τις ημερομηνίες εφαρμογής μετά την παράταση της προθεσμίας μεταφοράς στο εθνικό δίκαιο της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (1), και ιδίως το άρθρο 5 παράγραφος 11,
         Εκτιμώντας τα ακόλουθα:
         
                     (1)
                  
                  
                     Η οδηγία (ΕΕ) 2016/797 τροποποιήθηκε από την οδηγία (ΕΕ) 2020/700 (2) προκειμένου να δοθεί στα κράτη μέλη η δυνατότητα να παρατείνουν την προθεσμία για να θέσουν σε ισχύ τις αναγκαίες νομοθετικές, κανονιστικές και διοικητικές διατάξεις ώστε να συμμορφωθούν με τις διατάξεις που αναφέρονται στο άρθρο 57 παράγραφος 1 της οδηγίας (ΕΕ) 2016/797.
                  
               
                     (2)
                  
                  
                     Όσον αφορά τα κράτη μέλη που έχουν κοινοποιήσει στον Οργανισμό Σιδηροδρόμων της Ευρωπαϊκής Ένωσης (στο εξής: Οργανισμός) και στην Επιτροπή την πρόθεσή τους να παρατείνουν την περίοδο μεταφοράς στο εθνικό δίκαιο της οδηγίας (ΕΕ) 2016/797 σύμφωνα με το άρθρο 57 παράγραφος 2α, η εφαρμογή ορισμένων διατάξεων του εκτελεστικού κανονισμού (ΕΕ) 2019/773 της Επιτροπής (3) θα πρέπει να αναβληθεί έως τις 31 Οκτωβρίου 2020.
                  
               
                     (3)
                  
                  
                     Λόγω των μέτρων που ελήφθησαν για την πανδημία COVID-19, οι δραστηριότητες για την κατάργηση των εθνικών κανόνων που αφορούν το σήμα οπίσθιου άκρου εμπορευματικής αμαξοστοιχίας δεν ήταν δυνατόν να πραγματοποιηθούν σύμφωνα με τον προγραμματισμό. Τα κράτη μέλη θα πρέπει να έχουν στη διάθεσή τους τρεις επιπλέον μήνες για να υποβάλουν στην Επιτροπή εκθέσεις σχετικά με τη χρήση των ανακλαστικών πινακίδων που αναφέρονται στο σημείο 4.2.2.1.3.2 του παραρτήματος του εκτελεστικού κανονισμού (ΕΕ) 2019/773. Η προθεσμία αναθεώρησης των προδιαγραφών με σκοπό την εναρμόνιση των απαιτήσεων που αφορούν το σήμα οπίσθιου άκρου μιας εμπορευματικής αμαξοστοιχίας για ολόκληρη την Ένωση θα πρέπει να προσαρμοστεί αναλόγως.
                  
               
                     (4)
                  
                  
                     Επομένως, ο εκτελεστικός κανονισμός (ΕΕ) 2019/773 θα πρέπει να τροποποιηθεί αναλόγως.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 51 παράγραφος 1 της οδηγίας (ΕΕ) 2016/797,
                  
               
                     (6)
                  
                  
                     Ο παρών κανονισμός θα πρέπει να τεθεί σε ισχύ την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης, ώστε να διασφαλιστεί η αποτελεσματικότητα των μέτρων που προβλέπονται σ’ αυτόν,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2019/773 τροποποιείται ως εξής:
            
                        1)
                     
                     
                        στο άρθρο 6, το πέμπτο εδάφιο αντικαθίσταται από το ακόλουθο κείμενο:
                        «Το σημείο 4.2.2.5 και το προσάρτημα Δ1 του παραρτήματος του παρόντος κανονισμού εφαρμόζονται από τις 16 Ιουνίου 2020 στα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2 της οδηγίας (ΕΕ) 2016/797 και τα οποία δεν έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797.
                        Το σημείο 4.2.2.5 και το προσάρτημα Δ1 του παραρτήματος του παρόντος κανονισμού εφαρμόζονται από τις 31 Οκτωβρίου 2020 στα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2 της οδηγίας (ΕΕ) 2016/797.»·
                     
                  
                        2)
                     
                     
                        στο σημείο 4.2.2.1.3.2 του παραρτήματος, στο εδάφιο μετά τις «Εκθέσεις:», η ημερομηνία «30 Σεπτεμβρίου 2020» αντικαθίσταται από την ημερομηνία «31 Δεκεμβρίου 2020»·
                     
                  
                        3)
                     
                     
                        στο σημείο 4.2.2.1.3.2 του παραρτήματος, στο εδάφιο μετά τη φράση «Σταδιακή κατάργηση:», η ημερομηνία «31 Μαρτίου 2021» αντικαθίσταται από την ημερομηνία «30 Ιουνίου 2021».
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 138 της 26.5.2016, σ. 44.
         
            (2)  Οδηγία (ΕΕ) 2020/700 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για την τροποποίηση των οδηγιών (ΕΕ) 2016/797 και (ΕΕ) 2016/798 όσον αφορά την παράταση των περιόδων μεταφοράς τους στο εθνικό δίκαιο (ΕΕ L 165 της 27.5.2020, σ. 27).
         
            (3)  Εκτελεστικός κανονισμός (ΕΕ) 2019/773 της Επιτροπής, της 16ης Μαΐου 2019, σχετικά με την τεχνική προδιαγραφή διαλειτουργικότητας για το υποσύστημα «διεξαγωγή και διαχείριση της κυκλοφορίας» του σιδηροδρομικού συστήματος της Ευρωπαϊκής Ένωσης και με την κατάργηση της απόφασης 2012/757/ΕΕ (ΕΕ L 139I της 27.5.2019, σ. 5).